ख़बरों के मुताबिक़ सुपरस्टार अमिताभ बच्चन और आमिर ख़ान मुंबई के वानखेड़े स्टेडियम में होने वाले सचिन तेंदुलकर के आख़िरी टेस्ट मैच के दौरान मौजूद रहेंगे.लेकिन इस तमाम हंगामे में क्रिकेट के ज़बरदस्त प्रशंसक और आईपीएल की कोलकाता नाइट राइडर्स टीम के मालिक शाहरुख़ ख़ान के तन्हा ही रहने की संभावना है.क्योंकि वो एक बैन की वजह से वानखेड़े स्टेडियम में प्रवेश नहीं कर सकते. यह मैच 14 नवंबर को शुरू होगा.दरअसल साल 2012 में एक आईपीएल मैच के दौरान उनकी एमसीए (महाराष्ट्र क्रिकेट एसोसिएशन) के अधिकारियों से झड़प हो गई थी जिसकी वजह से उन पर स्टेडियम में घुसने पर 



पांच साल का प्रतिबंध लगा दिया गया था.शाहरुख़ ख़ान ने सचिन का आख़िरी टेस्ट ना देख पाने की आशंका पर अपनी निराशा ट्विटर पर ज़ाहिर भी की थी.उन्होंने लिखा, "मैं वानखेड़े नहीं जा सकता. दुनिया में कुछ जगहें ऐसी हैं जहां लोग नहीं चाहते कि मैं जाऊं."वैसे सचिन के आख़िरी टेस्ट के मद्देनज़र उम्मीद व्यक्त की जा रही थी कि शाहरुख़ ख़ान को ये मैच देखने की अनुमति दी जा सकती है.जब बीबीसी ने इस बारे में महाराष्ट्र क्रिकेट एसोसिएशन के पदाधिकारियों से बात करनी चाही तो तमाम प्रयासों के बावजूद उनसे संपर्क नहीं हो पाया.वैसे शाहरुख़ के साथ एक 'क्रूर मज़ाक' पिछले हफ़्ते हो चुका है.चूंकि शाहरुख़ ख़ान को इस बात का साफ़ अंदेशा था कि वो वानखेड़े में होने वाला सचिन का 200वां और आख़िरी टेस्ट मैच नहीं देख पाएंगे इसलिए वो कोलकाता के ईडन गार्डन में भारत और वेस्ट इंडीज़ के बीच हुए पहले टेस्ट मैच को देखने की योजना बना रहे थे जो सचिन का 199वां टेस्ट मैच था.शाहरुख़ ने योजना बनाई थी कि वो टेस्ट मैच का चौथा और पांचवां दिन देखेंगे लेकिन भाग्य की विडंबना देखिए कि टेस्ट तीन दिन में ही ख़त्म हो गया और शाहरुख़ का प्लान धरा का धरा रह गया.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर फ़ॉलो भी कर सकते हैं.)